
	专讬砖 诇拽讬砖 诇讗 砖谞讜 讗诇讗 诇讟讘诇 驻转讜 讗讘诇 诇拽讚专讛 讞讜讝专 讜谞讬注讜专 讗诇诪讗 讚讗驻讬诇讜 讟讛专讛 诪注讜专专转 讟讜诪讗讛 讻''砖 讚讟讜诪讗讛 诪注讜专专转 讟讜诪讗讛 讜讗驻讬诇讜 诇讗讘讬讬 讚拽讗诪专 讜讻讬 讟讜诪讗讛 砖讘讟诇讛 讞讝专讛 讜谞讬注讜专讛 讛讬讬谞讜 诪讞诪转 讟讛专讛 讗讘诇 讘讟讜诪讗讛 讚诪注讜专专转 讟讜诪讗讛 诇讬讻讗 诪讗谉 讚驻诇讬讙 讜讻诇 砖讻谉 讚讗讬住讜专 诪注讜专专 讗讬住讜专 讻讚讗诪专 诇注讬诇 (讚祝 驻讜:) 讗诐 讗诪专讜 住驻拽 讟讜诪讗讛 诇讟讛专 讻讜' 讜讘讛注专诇 (讬讘诪讜转 讚祝 驻讘:) 谞诪讬 讗诪专讬' 谞转谉 住讗讛 讜谞讟诇 住讗讛 注讚 专讜讘讜 讗诇诪讗 讟驻讬 诪专讜讘讜 诇讗 讗诪专讬谞谉 讚专讗砖讜谉 专讗砖讜谉 讘讟诇 讗注''讙 讚讛讜讬 讘讛驻住拽 讜讬''诇 讚讘讻''诪 讗诪专讬谞谉 讚讞讜讝专 讜谞讬注讜专 讗驻讬诇讜 讘讛驻住拽 讜讘讚诐 转讘讜住讛 讚诪驻诇讬讙 讘讬谉 驻住拽 诇诇讗 驻住拽 诪砖讜诐 讚讘讚诐 转讘讜住讛 讚专讘谞谉 讛拽讬诇讜 讜讛讻讗 讘拽讚砖讬诐 讚讜拽讗 讗诪专讬谞谉 专讗砖讜谉 专讗砖讜谉 讘讟诇 讚讻讬讜谉 砖谞讚讞讛 讘拽讚砖讬诐 砖讜讘 讗讬谞讜 讞讜讝专 讜谞专讗讛 讜讛讛讬讗 讚讘驻专拽 讘转专讗 讚注''讝 (讚祝 注讙.) 诪驻专砖 专''讬 讚专讗砖讜谉 专讗砖讜谉 讘讟诇 讜讗讬谉 谞讗住专 讘讻诇 砖讛讜讗 注讚 砖讬讛讗 讘讜 谞讜转谉 讟注诐 讻诪讜 讘砖讗专 讗讬住讜专讬谉 讜拽讗讬 讗诪转谞讬转讬谉 讚拽讗诪专 讜讗诇讜 讗住讜专讬谉 讜讗讜住专讬谉 讘讻诇 砖讛讜讗 讬讬谉 谞住讱 讻讜' 诪驻专砖 专讘 讚讬诪讬 讚讛讬讬谞讜 讚讜拽讗 讻讬 谞驻诇 讛讬转专讗 诇讙讜 讗讬住讜专讗 讻讚拽讗诪专 讘转专 讛讻讬 讗讘诇 讗讬住讜专讗 诇讙讜 讛讬转专讗 讗讬谞讜 讗住讜专 讘讻诇 砖讛讜讗 讚专讗砖讜谉 专讗砖讜谉 讘讟诇 讻诇 讝诪谉 砖讬砖 砖砖讬诐 讘讛讬转专 讜驻专讬讱 转谞谉 讜讗诇讜 讗住讜专讬谉 讜讗讜住专讬谉 讘讻诇 砖讛讜讗 讬讬谉 谞住讱 讻讜' 诪讗讬 诇讗讜 讗讬住讜专讗 诇讙讜 讛讬转专讗 诇讗 讛讬转专讗 诇讙讜 讗讬住讜专讗 转''砖 讬讬谉 讘诪讬诐 讘谞''讟 诪讗讬 诇讗讜 讞诪专讗 讚讗讬住讜专讗 诇讙讜 诪讬讗 讚讛讬转专讗 讜诪讛讱 讙讜驻讛 诇讗 驻专讬讱 讚诪讜讚讛 专讘讬 讬讜讞谞谉 讚讘谞转讬谞转 讟注诐 讞讜讝专 讜谞讬注讜专 转讚注 讚讛讗 讟注诐 讻注讬拽专 讘诪讬谉 砖讗讬谞讜 诪讬谞讜 诪谉 讛转讜专讛 讻讚讗诪专 讘讛转注专讜讘讜转 (讝讘讞讬诐 讚祝 注讞:) 讜讘讗诇讜 注讜讘专讬谉 (驻住讞讬诐 讚祝 诪讚:) 讜讘驻' 砖诇砖讛 诪讬谞讬谉 (谞讝讬专 讚祝 诇讝.) 讗诇讗 讛''驻 诪讚住讬驻讗 讗讬住讜专讗 诇转讜讱 讛讬转专讗 讛''谞 专讬砖讗 讚讬讬谉 讘讬讬谉 讘讻诇 砖讛讜讗 讜诪砖谞讬 诇讗 讘谞驻诇 讞诪专讗 讚讛讬转专讗 诇讙讜 诪讬讗 讚讗讬住讜专讗 讜驻专讬讱 诪讚专讬砖讗 讘诪讬讗 讚讗讬住讜专讗 住讬驻讗 谞诪讬 讘诪讬讗 讚讗讬住讜专讗 讜拽转谞讬 诪讬诐 讘讬讬谉 讘谞''讟 驻讬专讜砖 讜讻讬 讛讬讻讬 讚讛讱 住讬驻讗 讘讗讬住讜专讗 诇讙讜 讛讬转专讗 讛''讛 专讬砖讗 讚讬讬谉 讘讬讬谉 讘讻诇 砖讛讜讗 讜诪砖谞讬 讚讻讜诇讛 讘讛讬转专讗 诇讙讜 讗讬住讜专讗 讗讬讬专讬 讜讘谞''讟 讚拽讗诪专 讚诪砖诪注 讚讻讬 诇讬讻讗 讘谞讜转谉 讟注诐 讚砖专讬 讛讬讬谞讜 讻讙讜谉 砖谞驻诇 讛专讘讛 诪谉 讛讛讬转专 讘讘转 讗讞转 诇转讜讱 讛讗讬住讜专 砖谞转讘讟诇 讛讗讬住讜专 讘讘转 讗讞转 讜讗''转 讗诪讗讬 谞拽讟 诪讞讘讬转 诇讘讜专 诪砖讜诐 讚专讗砖讜谉 专讗砖讜谉 讘讟诇 讘诇讗讜 讛讻讬 砖专讬 讻讬讜谉 讚诇讘住讜祝 谞砖讗专 砖砖讬诐 砖诇 讛讬转专 讜讬''诇 讚讚讜拽讗 谞拽讟 诪讞讘讬转 诇讘讜专 讚诇讗 谞驻讬砖 注诪讜讚讬讛 讻讜诇讬 讛讗讬 讗注''讙 讚谞驻讬砖 讟驻讬 诪爪专爪讜专 讗讘诇 讛讬讻讗 讚谞驻讬砖 注诪讜讚讬讛 讟讜讘讗 诇讗 讘讟讬诇 讗驻讬诇讜 讬砖 砖砖讬诐 讘讛讬转专: 砖谞转诪讚讜 诪讗诇讬讛谉. 讛讜讗 讛讚讬谉 讚讛讜讬 诪爪讬 诇诪讬诪专 砖转诪讚谉 讘诪讬 驻讬专讜转 讚诇讗 诪讻砖专讬: 讜讛讜讗 讚讗讬讻讗 讻讝讬转. 讜讛讜讗 讚讗讬讻讗 专讘讬注讬转. 讗爪诇诇转讗 讚讚诪讗 拽讗讬 讻讚驻讬专砖 讘拽讜谞讟专住 讜拽诪''诇 讚讗注''驻 砖讻讜诇讜 讚诐 诇讗 诪讞讬讬讘 讻专转 注讚 讚讗讬讻讗 讻讝讬转 讚诐 讙诪讜专 讜诇讗 诪讟诪讗 讘讗讛诇 注讚 讚讗讬讻讗 专讘讬注讬转 讚诐 讙诪讜专 讚讗讬 讘讚诐 砖注诐 诪讬 讙砖诪讬诐 驻砖讬讟讗 讚爪专讬讱 讻讝讬转 讜专讘讬注讬转: 转谞谉 讛转诐. 转讬诪讛 讗讬 诪砖谞讛 讛讬讗 讛讗 讚拽讗诪专 诇注讬诇 (讘诪转谞讬转讬谉) 转谞讗 讜诪讟诪讗 讘讗讛诇 讜拽讗诪专 注诇讛 讜讛讜讗 讚讗讬讻讗 专讘讬注讬转 讛讜''诇 诇讗转讜讬讬 诪转谞讬转讬谉 讚讛讻讗 讜谞专讗讛 讚讘专讬讬转讗 讛讬讗 讜讛''谞 讗砖讻讞谉 讘讛讞讜诇抓 (讬讘诪讜转 讚祝 诇讜:) 讚拽讗诪专 转谞谉 专砖讘''讙 讗讜诪专 讻诇 砖砖讛讛 诇' 讬讜诐 讻讜' 讜讗讬谞讛 诪砖谞讛 讘砖讜诐 诪拽讜诐 讜讘驻专拽 专讘讬 讗诇讬注讝专 讚诪讬诇讛 (砖讘转 讚祝 拽诇讛:) 讙专住讬谞谉 讘讻诇 讛住驻专讬诐 转谞讬讗: 讻诇 诪砖拽讛 讛诪转 讟讛讜专讬谉. 讚诇讗 讙讝专讜 注诇讬讛谉 讻诪讜 砖讙讝专讜 注诇 砖诇 讛讝讘 讻讚诪驻专砖 讘诪住拽谞讗 诪砖讜诐 讚讝讘 诇讗 讘讚讬诇讬 诪讬谞讬讛 讜讗''转 讜讛诇讗 讻砖讬讜爪讗讬谉 诪谉 讛诪转 谞讜讙注讬谉 讘讜 讜诪拽讘诇讬诐 讟讜诪讗讛 诪诪谞讜 讘诪讙注 讚诪讚讗讜专讬讬转讗 讚诪注转 注讬谞讜 讜讚诐 诪讙驻转讜 讜讞诇讘 讛讗砖讛 讞砖讬讘讬 诪砖拽讬谉 讻讚讬诇讬祝 讘驻' 讚诐 讛谞讚讛 (谞讚讛 讚祝 谞讛:) 诪拽专讗讬 讜注讜讚 拽砖讛 讚拽讗诪专 讛转诐 讚诪讟诪讗 讟讜诪讗转 诪砖拽讬诐 讘专讘讬注讬转 讜讛诇讗 诪砖拽讬谉 诪讟诪讗讬谉 讘讻诇 砖讛讜讗 讻讚诪讜讻讞 讘驻''拽 讚驻住讞讬诐 (讚祝 讬讚.) 讙讘讬 诪讬诪讬讛诐 砖诇 讻讛谞讬诐 诇讗 谞诪谞注讜 诇砖专讜祝 讗转 讛讘砖专 砖谞讟诪讗 讘讜诇讚 讛讟讜诪讗讛 注诐 讘砖专 砖谞讟诪讗 讘讗讘 讛讟讜诪讗讛 讗注''驻 砖诪讜住讬驻讬谉 注诇 讟讜诪讗转讜 讻讜' 讚诪讜拽讬 诇讛 讚讗讬讻讗 诪砖拽讛 讘讛讚讬 讘砖专 讚拽讗 诪讟诪讗 讘砖专 诪讞诪转 诪砖拽讬谉 讜诪住转诪讗 讗讬谉 讘讗讜转诐 诪砖拽讬诐 专讘讬注讬转 讜讗诪专讬谞谉 谞诪讬 讘讛讛讜讗 驻讬专拽讗 (砖诐 讚祝 讬讝:) 讜诪讬诐 谞诪讬 诇讗 讗诪专谉 讗诇讗 专讘讬注讬转 讚讞讝讬 诇讛讟讘讬诇 讘讛谉 诪讞讟讬谉 讜爪谞讜专讜转 讗讘诇 讘爪讬专 诪专讘讬注讬转 讟诪讗讬诐 讜讘讘专讻讜转 讘驻专拽 讗诇讜 讚讘专讬诐 (讚祝 谞讘.) 砖诪讗 讬讟诪讗讜 诪砖拽讬谉 砖讗讞讜专讬 讛讻讜住 诪讞诪转 讬讚讬诐 讜讬讞讝专讜 讜讬讟诪讗讜 讗转 讛讻讜住 讜讬''诇 讚讛讻讗 诪讬讬专讬 讻砖讬爪讗讜 诪诪谞讜 讚专讱 砖驻讜驻专转 讜讘注讜讚谉 讘讙讜驻讜 诇讗 诪拽讘诇讬 讟讜诪讗讛 讚讗讬谉 转讜专转 诪砖拽讬谉 注诇讬讛诐 注讚 砖讬爪讗讜 诇讞讜抓 讜讻讬 谞驻拽讬 讚专讱 砖驻讜驻专转 讟讛讜专讜转 诪讛''转 讻讬讜谉 砖诇讗 谞讙注讜 讘讜 讗诇讗 诪讚专讘谞谉 讙讝专讜 讘讬爪讗讜 诪谉 讛讝讘 讛讬讻讗 讚讗讬讻讗 专讘讬注讬转 讗注''讙 讚诇讗 谞讙注讜 讘讜 讗讬 谞诪讬 讛谞讛讜 拽专讗讬 讚谞讚讛 讗住诪讻转讗 讘注诇诪讗 谞讬谞讛讜 讜诪谉 讛转讜专讛 讗讬谉 注诇讬讛谉 转讜专转 诪砖拽讬谉 讜诇讻讱 诇讗 讙讝专讜 讗诇讗 讘专讘讬注讬转 讜讗''转 讚讗诪专讬谞谉 讘驻专拽 讗诪专讜 诇讜 (讻专讬转讜转 讚祝 讬讙.) 讛讗砖讛 砖谞讟祝 讞诇讘 诪讚讚讬讛 诇转讜讱 讛转谞讜专 讟诪讗 讜驻专讬讱 讘诪讗讬 诪转讻砖专 讗''专 讬讜讞谞谉 讘讟讬驻讛 讛诪诇讜讻诇讻转 注诇 驻讬 讛讚讚 讜讛砖转讗 讻讬讜谉 讚爪专讬讱 讛讻砖专 讗诇诪讗 讞砖讬讘讗 讗讜讻诇 诇驻讬 砖诪讬讜讞讚 诇讗讻讬诇转 转讬谞讜拽 讗诐 讻谉 转谞讜专 讗诪讗讬 讟诪讗 讛讗 讗讬谉 讗讜讻诇 诪讟诪讗 讻诇讬诐 讗诇讗 注诇 讻专讞讱 诪讟诪讗 诪讞诪转 讛讟讬驻讛 讛诪诇讜讻诇讻转 注''驻 讛讚讚 砖诪转注专讘转 注诐 砖讗专 讞诇讘 砖谞讜讟祝 讘转谞讜专 砖砖诐 诪砖拽讛 注诇讬讛 讜诪砖拽讬谉 诪讟诪讗讬谉 讻诇讬 讙讝讬专讛 诪砖讜诐 诪砖拽讛 讚讝讘 讜讝讘讛 讻讚讗诪专 讘驻专拽 拽诪讗 讚砖讘转 (讚祝 讬讚:) 讗诇诪讗 诪讟诪讗讛 讛讟讬驻讛 诇转谞讜专 讗注''讙 讚诇讬转 讘讛 专讘讬注讬转 讜讻谉 讘讗讬谉 讚讜专砖讬谉 (讞讙讬讙讛 讚祝 讻.) 讘讗砖讛 砖讘讗转讛 诇驻谞讬 专' 讬砖诪注讗诇 讜讗诪专讛 诇讜 诪驻讛 讝讜 讗专讙转讬 讘讟讛专讛 讜诪转讜讱 讛讚讘专讬诐 砖讘讚拽讛 讗诪专讛 诇讜 谞讬诪讗 谞驻住拽讛 讜拽砖专转讬讛 讘驻讛 讛专讬 讗注''驻 砖诇讗 讛讬讛 讘专讜拽 砖讘驻讬讛 专讘讬注讬转 谞讟诪讗 诪讬讚讬诐 砖讛讬讜 诪住讜讗讘讜转. 讜讟讬诪讗 讗转 讛诪驻讛 讜讬''诇 讚转专讜诪讛 讜拽讚砖讬诐 诪讟诪讜 讘驻讞讜转 诪专讘讬注讬转 讜讚讜拽讗 诇讞讜诇讬谉 讛讜讗 讚讘注讬 专讘讬注讬转: 诪砖拽讛 讟讘讜诇 讬讜诐 诪砖拽讬谉 讛讬讜爪讗讬谉 诪诪谞讜 讻诪砖拽讬谉 砖谞讜讙注 讘讛谉. 讗讜诪专 专''转 讚讛谞讬 诪砖拽讬谉 砖谞讙注 讘讛谉 讚拽讗诪专 诇讗 诪讬转讜拽诪讗 讗诇讗 讘诪砖拽讬谉 讚转专讜诪讛 讚讗讬诇讜 讞讜诇讬谉 诇讗 诪讬讟诪讗 讜讗驻讬诇讜 讘诪注砖专 谞诪讬 砖专讬 讻讚讗诪专讬谞谉 (讬讘诪讜转 讚祝 注讚:) 讟讘诇 讜注诇讛 讗讜讻诇 讘诪注砖专 讜讘诪砖拽讬谉 讚拽讚砖 谞诪讬 诇讗 拽讗诪专 讚转谞谉 讘驻''讬 讚谞讚讛 (讚祝 注讗:) 讘专讗砖讜谞讛 讛讬讜 讗讜诪专讬诐 讛讬讜砖讘转 注诇 讚诐 讟讜讛专 诪注专讛 诪讬诐 诇驻住讞 驻讬专讜砖 讗讘诇 诇讗 谞讜讙注转 讚讞讜诇讬谉 砖谞注砖讜 注诇 讟讛专转 讛拽讚砖 讻拽讚砖 讚诪讜 讻讚诪驻专砖 讘讙诪' 讞讝专讜 诇讜诪专 讛专讬 讛讬讗 讻诪讙注 讟诪讗 诪转 诇拽讚砖讬诐 驻讬专讜砖 讚讜拽讗 诇拽讚砖讬诐 讜诇讗 诇讞讜诇讬谉 讚诇讗讜 讻拽讚砖 讚诪讜 讗诇诪讗 讟讘讜诇 讬讜诐 讛讜讛 专讗砖讜谉 诇拽讚砖讬诐 讻讗讬诇讜 谞讙注 诇讟诪讗 诪转 讚讬讜砖讘转 注诇 讚诐 讟讜讛专 讛讬讗 讟讘讜诇转 讬讜诐 讗专讜讱 讜讗''讻 诪砖拽讬诐 拽讜讚砖 砖谞讙注





专讘讬谞讜 讙专砖讜诐

谞转注专讘 讘讚诐 讘讛诪讛 专讜讗讬谉 讗讜转讜 讻讗讬诇讜 讛讜讗 诪讬诐. 讻诇讜诪专 诪砖注专讬谉 讗讜转讜 讛讚诐 砖诇 讘讛诪讛 讗诐 讬砖 讘讜 砖讬注讜专 砖讗诐 讛讬讛 诪讬诐 讛讬讛 诪讘讟诇 讚诐 讛注讜祝 讜诇讗 讛讬讛 讘讜 诪专讗讛 讗讚诪讜诪讬转 驻讟讜专 诪诇讻住讜转 讜讗讬 (讘诪讬注讜讟) 讚诐 讛讘讛诪讛 [诪讜注讟] 砖讗诐 讛讬讛 诪讬诐 诇讗 讛讬讛 诪讘讟诇 讚诐 讛注讜祝 讜讛讬讛 讘讜 诪专讗讛 讗讚诪讜诪讬转 讞讬讬讘 诇讻住讜转:



专' 讬讛讜讚讛 讗讜诪专 讗讬谉 讚诐 诪讘讟诇 讚诐. 讻诇讜诪专 讚诐 讛注讜祝 讗讬谞讜 诪讘讟诇 讚诐 讛讘讛诪讛讗)驻讬' 专讘讬谞讜 讘讝讛 转诪讜讛 诇讻讗讜专讛 讚讗讚专讘讛 讻讬讜谉 讚讗讬谉 讚诐 诪讘讟诇 讚诐 诇注讜诇诐 讞讬讬讘 诇讻住讜转 讜讻诪讜 砖驻讬' 专砖"讬 讜讗讜诇讬 讚讟"住 讬砖 讘讻讗谉 讜爪"注. 讜驻讟讜专 诪诇讻住讜转:



转谞谉 讛转诐 讚诐 砖谞转注专讘 讘诪讬诐 讻讜'. 诇注谞讬谉 讝讘讞 讗诐 谞转注专讘 讘诪讬诐 讜讬砖 讘讜 诪专讗讛 讚诐 讻砖专 诇讻驻专讛:



诇讗 砖谞讜 讗诇讗 砖谞驻诇 诪讬诐 诇转讜讱 讛讚诐 讻讜'. 诇讗 砖谞讜 讚讗诪专讬' 讗诐 讬砖 讘讜 诪专讗讬转 讚诐 讻砖专 讗诇讗 砖谞驻诇 诪讬诐 诇转讜讱 讛讚诐 讗讘诇 讚诐 诇转讜讱 诪讬诐 讚诪讬诐 讛讬讜 注讬拽专 专讗砖讜谉 专讗砖讜谉 讘讟诇 讛讚诐:



诇讗 爪专讬讻讗 砖转诪讚谉 讘诪讬 讙砖诪讬诐. 讻诇讜诪专 讚讘注讬谞谉 诇讚注转 诪讛讜 讚转讬诪讗 讻讬讜谉 讚转讬诪讚讜 诪讗讬诇讬讛谉 讜讛讜讗 诇讗 转讬诪讚谉 诇讗 讗讞砖讘讬谞讛讜 讜诇讗 诇讬讻砖专讜 拽诪"诇 讚诪讻砖专讬':



专讘 (讬讜住祝) [讗住讬] 诪谞讛专讘讬诇 讘讬 爪诇诇转讗 讚讚诪讗. 讻诇讜诪专 诪讛 讚砖谞讬谞讜 讻诇 诪专讗讛 讗讚诪讜诪讬转 砖讘讜 诪讻驻专讬谉 讜诪讻砖讬专讬谉 讘讬 爪诇诇转讗 讚讚诪讗:



(讚诐 讛转诪爪讬转) 诪讟诪讗讬谉 讘讗讛诇 讜讛讜讗 讚讗讬讻讗 专讘讬注讬转. 讻诇讜诪专 讛讱 爪诇诇转讗 讚讚诪讗 讗诐 砖诇 诪转 讛讜讗 诪讟诪讗讬谉 讘讗讛诇:



诪砖拽讬谉 讛讬讜爪讗讬谉 诪诪谞讜 讻诪砖拽讬谉 讛谞讜讙注 讘讛讜. 讻诇讜诪专 诪砖拽讬谉 讛讬讜爪讗讬谉 诪讟讘讜诇 讬讜诐 砖讟讘诇 讜诇讗 讛讬讛 讘讜 注讚讬讬谉 讛注专讘 砖诪砖 讻诪砖拽讬谉 砖讟讘讜诇 讬讜诐 谞讜讙注 讘讛谉:





专讬讟讘"讗

诇讗 砖谞讜 讗诇讗 砖谞驻诇 诪讬诐 诇转讜讱 讚诐 讗讘诇 讚诐 诇转讜讱 诪讬诐 专讗砖讜谉 专讗砖讜谉 讘讟讬诇 讚讗祝 注诇 讙讘 讚讗讬讻讗 讘住讜祝 诪专讗讜转 讚诐 驻住讜诇 诇讝专讬拽讛 讜讗讬谞讜 讞讜讝专 讜谞讬注专 讚讛讜讗讬诇 讜谞讚讞讛 诪转讞讬诇转讜 讻砖诇讗 讛讬' 诪专讗讛 讚诐 谞讚讞讛 诇注讜诇诐 诪讛 砖讗讬谉 讻谉 讘讗讬住讜专讬谉 砖讞讜讝专 讜谞讬注专 讜诇讗 讗诪专讬谞谉 讚讛讜讗讬诇 讜谞讚讞讛 诪转讞讬诇转讜 讘砖诇讗 讛讬讛 讻砖讬注讜专 谞讚讞讛 讻讚讗诪专讬谞谉 讘住讜祝 诪住' 注"讗. 讜讗诪专讬谞谉 讚诇注谞讬谉 讻讬住讜讬 讗讬谞讜 讻谉 诇驻讬 砖讗讬谉 讚讬讞讜讬 讗爪诇 诪爪讜转 讜诇讗讬住讜专谉 讚诪讬'. 讜讗讬讻讗 讚拽砖讬讗 诇讬讛 诇专"讬 讚讛讗 讻讚诐 诇转讜讱 诪讬诐 讛讜讗 讻砖注讬专讛 诪讚诐 讛砖注讬专 诇讚诐 讛驻专 讜诇讗 讗诪专讬' 专讗砖讜谉 专讗砖讜谉 讘讟讬诇. 讜转讬专爪讜 讻砖讛讬讛 诪注专讛 诪住驻诇 讚讚诪讬' 诇爪专爪专 讙讚讜诇. 讜讗讬谉 爪专讬讱 诇讝讛 讚讗谞谉 诇讗 讗诪专讬谞谉 讗诇讗 讘讚诐 讜诪讬诐 砖讬砖 诇讜 讘讬讟讜诇. 讜讚讻讜讜转讬' 诇专讘谞谉 讘诪讬谉 讘诪讬谞讜 讗讘诇 讘诪讬谉 讘诪讬谞讜 诇专"讬 讚讗讬谉 讘讬讟讜诇 讜讗讜住专 讘诪砖讛讜 诇讗 砖讬讬讱 诇讜诪专 专讗砖讜谉 专讗砖讜谉 讘讟讬诇.



讜讛讜讗 讚讗讬讻讗 讻讝讬转 驻专砖"讬 讝"诇 讻讝讬转 讚诐 讙诪讜专. 讜讬驻讛 讻讬讜谉 讚讗讬 讘讚诐 注诐 讙砖诪讬诐 驻砖讬讟讗 讚讛讗 讗驻讬' 讚诐 讙诪讜专 讻讝讬转 讘注讬. 讜讗"转 讜讗讬 讘砖讬砖 讘讗讚诪讜诪讬' 讻讝讬转 诪讗讬 专讘讜转讬 讚讛讗讬 讚诐. 讜讬"诇 讚讗注"讙 讚诪注讜专讘 讘讚诐 爪诇讜诇 讜诇讘谉 讛专讘讛 注讚 讚讛讜讬 讻讝讬转 讘讬讜转专 诪讗讻讬诇转 驻专住 讞讬讬讘. 讚讻讬讜谉 讚讻讜诇讜 讞讚 讚诐 讛讜讗 诇讗 诪讬讘讟诇 讻讗讬住讜专讗 讘注诇诪讗.





讛诪讗讬专讬

转注专讜讘转 讝讛 砖讗诪专谞讜 砖讻诇 砖谞砖讗专 讘讜 诪专讗讛 讚诐 讗谞讜 诪讞讬讬讘讬谉 诇讻住讜转 诇讗 住讜祝 讚讘专 讘砖谞驻诇 讛诪讬诐 讘转讜讱 讛讚诐 砖讛专讬 诇讗 谞转讘讟诇 讛讚诐 诇注讜诇诐 讗诇讗 讗驻讬' 谞驻诇 讛讚诐 诇转讜讱 讛诪讬诐 砖讛讬讛 诇谞讜 诇讜诪专 专讗砖讜谉 专讗砖讜谉 讘讟诇 讜讻讘专 谞讚讞讜 诪"诪 讛讜讗讬诇 讜讞讝专讜 诇爪讘注诐 讞讝专讜 讜谞注讜专讜 砖讗讬谉 讚讬讞讜讬 讗爪诇 讛诪爪讜转 讻诪讜 砖讘讬讗专谞讜:



诇注谞讬谉 拽讚砖讬诐 讚诐 砖谞转注专讘 讘诪讬诐 讗诐 讬砖 讘讜 诪专讗讛 讚诐 讻砖专 诇讝专讬拽讛 讘诪讛 讚讘专讬诐 讗诪讜专讬诐 讘砖谞驻诇讜 诪讬诐 诇转讜讱 讚诐 讗讘诇 讗诐 谞驻诇 讚诐 诇转讜讱 诪讬诐 专讗砖讜谉 专讗砖讜谉 讘讟诇 讜诪讻讬讜谉 砖讘讟诇 砖讜讘 讗讬谞讜 讞讜讝专 讜谞专讗讛 讗注"驻 砖讞讝专 诇诪专讗讬转讜 讗注"驻 砖讗讬谉 讚讬讞讜讬 讗爪诇 诪爪讜转 讬砖 讚讬讞讜讬 讗爪诇 拽讚砖讬诐:



谞转注专讘 讘诪讬诐 讜诇讗 讛讬讛 讘讜 诪专讗讛 讚诐 讗祝 讘诪讬诐 诇转讜讱 讚诐 谞驻住诇讜 诇讝专讬拽讛 谞转注专讘 讘讬讬谉 讗讜 讘讚诐 讞讬讛 专讜讗讬谉 讗讜转讜 讻讗诇讜 讛讜讗 诪讬诐:



讻讘专 讬讚注转 砖砖讘注讛 诪砖拽讬谉 诪讻砖讬专讬谉 诇注谞讬谉 讛讻砖专 讝专注讬诐 讜讗讞讚 诪讛诐 讛讚诐 讬专讚讜 讙砖诪讬诐 诇转讜讱 讛讚诐 讗诐 谞转诇砖讜 诪讬诐 讗诇讜 砖诇讗 讘专爪讜谉 砖讗讬谞谉 诪讻砖讬专讬谉 诪讞诪转 注爪诪谉 讻诪讜 砖讛转讘讗专 讗诐 谞砖讗专 讘讚诐 诪专讗讛 讗讚诪讬诪讜转 诪讻砖讬专讬谉 讜讗诐 诇讗讜 讗讬谞谉 诪讻砖讬专讬谉 诪"诪 讗诐 注专讘 讛讜讗 讗转 讛诪讬诐 讘讚诐 讛专讬 谞转诇砖讜 讘专爪讜谉 讛讜讗讬诇 讜讛讜讗 转诇砖谉 讘讬讚讬诐 讜诪讻砖讬专讬谉 诪诪讛 谞驻砖讱 讗诐 讚诐 讚诐 讗诐 诪讬诐 诪讬诐:



讚诐 讛诪讻砖讬专 砖谞拽专砖 讜讬砖 住讘讬讘讜转讬讜 讚诐 爪诇讜诇 讗诐 讬砖 讘讜 诪专讗讛 讚诐 诪讻砖讬专 讜讗诐 诇讗讜 讗讬谞讜 诪讻砖讬专 讜讻谉 讗诐 讬砖 讘讜 诪专讗讛 讚诐 讘讚诪讬诐 讛讗住讜专讬诐 讞讬讬讘 注诇讬讜 讻专转 讘讻讝讬转 讜讘讗讚诐 诪讟诪讗 讘讗讛诇 讘专讘讬注讬转:



讻诇 诪砖拽讛 讛讬讜爪讗 诪谉 讛诪转 讻讙讜谉 讚诪注转 讛注讬谉 讜讞诇讘 讚讚讬 讛讗砖讛 讜讻讬讜爪讗 讘讗诇讜 诪讻诇 诪砖拽讛 讛讬讜爪讗 诪诪谞讜 讟讛讜专 讞讜抓 诪讚诪讜 讗讘诇 讻诇 诪专讗讛 讗讚诪讬诪讜转 砖讘讜 讟诪讗 讜诪讟诪讗 讘讗讛诇 讜诪砖拽讬谉 讛讬讜爪讗讬谉 诪谉 讛讝讘 讻讙讜谉 讝讜讘讜 讜专讜拽讜 讜诪讬 专讙诇讬讜 讜砖讻讘转 讝专注讜 讻诇谉 讗讘 讛讟诪讗讛 讗讘诇 讚诪注转 注讬谞讜 讜讚诐 诪讙驻转讜 讜讞诇讘 讛讗砖讛 讟诪讗讬谉 讗讘诇 讗讬谞谉 讗讘 讛讟讜诪讗讛 讗诇讗 专讗砖讜谉 讜诇诪讛 讙讝专讜 注诇 讛讝讘 讜诇讗 注诇 讛诪转 诪驻谞讬 砖讛讝讘 讗讬谉 讛讻诇 讘讚诇讬诐 讛讬诪谞讜 讗讘诇 讛诪转 讛讻诇 讘讚诇讬诐 讛讬诪谞讜:



砖讗专 讟诪讗讬诐 讻讙讜谉 讟诪讗讬 砖专抓 讜讻讬讜爪讗 讘讛谉 诪砖拽讬谉 讛讬讜爪讗讬谉 诪讛谉 转讞诇讛 讻诪砖拽讬谉 砖谞讙注讜 讘讛谉 讜讻诇谉 专讗砖讜谉 诇讟讜诪讗讛:



讟讘讜诇 讬讜诐 诪砖拽讬谉 讛讬讜爪讗讬谉 诪诪谞讜 讜诪砖拽讬谉 砖谞讙注 讘讛谉 谞驻住诇讜 讗诐 讛诐 诪砖拽讬谉 砖诇 拽讚砖 讗讜 砖诇 转专讜诪讛 讗讘诇 讗讬谉 诪讟诪讗讬谉 讻诇诇:



讛诪砖谞讛 讛砖砖讬转 讜讛讻讜谞讛 诇讘讗专 讘讛 讛讞诇拽 讛砖讘讬注讬 专"诇 讗诐 爪专讬讱 讻住讜讬 诇讻诇 讛讚诐 讗诐 诇讗讜 讜讗诪专 注诇 讝讛 讚诐 讛谞讬转讝 讜砖注诇 讛住讻讬谉 讞讬讬讘 诇讻住讜转 讗诪专 专' 讬讛讜讚讛 讗讬诪转讬 讘讝诪谉 砖讗讬谉 砖诐 讚诐 讗诇讗 讛讜讗 讗讘诇 讬砖 砖诐 讚诐 砖诇讗 讛讜讗 驻讟讜专 诪诇讻住讜转 讗诪专 讛专"诪 驻讬' 讻讘专 讬讚注转 砖专' 讬讛讜讚讛 诪驻专砖 讚讘专讬 讞讻诪讬诐 讜讛诇讻讛 讻诪讜转讜:



讗诪专 讛诪讗讬专讬 讚诐 讛谞讬转讝 专"诇 注诇 讛拽专拽注 讞讜抓 诇注驻专 讛诪讜讻谉 讗讜 注诇 讛讻讜转诇 讜讻谉 讚诐 砖注诇 讛住讻讬谉 讞讬讬讘 诇讻住讜转 讜驻专砖讜 讘讜 诇诪注诇讛 砖讛讜讗 讙讜专专讜 讜诪讻谞讬住讜 讘注驻专 讛诪讜讻谉 讜诪讻住讛讜 讜讬砖 讞讜诇拽讬谉 诇讜诪专 讚讜拽讗 砖注诇 讛住讻讬谉 讗讘诇 讛谞讬转讝 讛讜讗讬诇 讜讗驻砖专 诇讻住讜转讜 讘诪拽讜诪讜 讗讬谉 爪专讬讱 讙专讬专讛 讜驻讬专砖讜 讘讙诪专讗 砖讗祝 讘讚诐 砖注诇 讗讙驻讬诐 专"诇 讚诐 砖讘讻讜转诇讬 讘讬转 讛砖讞讬讟讛 讛讚讬谉 讻谉 讗诪专 专' 讬讛讜讚讛 讗讬诪转讬 讘讝诪谉 砖讗讬谉 讚诐 讗诇讗 讛讜讗 砖讗讬谉 拽讬讜诐 诪爪讜转 讻住讜讬 讗诇讗 讘讝讜 讗讘诇 讗诐 讬砖 砖诐 讚诐 讗讞专 砖讬转拽讬讬诐 讘讜 诪爪讜转 讻住讜讬 驻讟讜专 诪诇讻住讜转 讚诐 讝讛 讜讗注"驻 砖讗诪专讜 砖讻诇 砖讗诪专 专' 讬讛讜讚讛 讗讬诪转讬 诇讗 讘讗 讗诇讗 诇驻专砖 讬专讗讛 诇讛诐 诪住讜讙讬转 讛讙诪专讗 砖讛讜讗 讘讗 讘讻讗谉 诇讞诇讜拽 砖讛专讬 谞讗诪专 讘讛 转谞讗 拽诪讗 住讘专 讻诇 讚诪讜 讜专' 讬讛讜讚讛 住讘专 诪拽爪转 讚诪讜 讜诪转讜讱 讻讱 驻住拽讜 专讘讬诐 讻专讘谞谉 诇讞讬讬讘 讘讝讜 讻住讜讬 讗祝 讘诪拽讜诐 砖讬砖 砖诐 讚诐 讗讞专 讜诇讗 讬专讗讛 讻谉 讗诇讗 讛诇讻讛 讻专' 讬讛讜讚讛 讜讗诐 讬砖 砖诐 讚诐 讗讞专 驻讟讜专 诪诇讻住讜转 讚诐 讝讛 讚诪讜 讜讗驻讬' 诪拽爪转 讚诪讜 讜讻谉 讛诪谞讛讙 驻砖讜讟 讜转谞讗 拽诪讗 讚讘专讬转讗 讗讬谞讜 转谞讗 拽诪讗 讚诪转谞讬转讬谉:



讝讛讜 讘讬讗讜专 讛诪砖谞讛 讜驻住拽 砖诇讛 讜诇讗 谞转讞讚砖 注诇讬讛 讘讙诪专讗 讚讘专 诇注谞讬谉 驻住拽:





诪讛专砖"讗 - 讞讬讚讜砖讬 讛诇讻讜转

讘讗"讚 讜讘谞讜转谉 讟注诐 讚拽讗诪专 讚诪砖诪注 讚讻讬 诇讬讻讗 讘谞"讟 讚砖专讬 讛讬讬谞讜 讻讜' 注讻"诇 诇讗 讬讚注谞讗 诇诪讛 诇讗 谞讗诪专 讚专讗砖讜谉 专讗砖讜谉 讗讬谞讜 讘讟诇 讜讻砖谞转专讘讛 讛讛讬转专 讚诇讬讻讗 讘讗讬住讜专 讘谞"讟 讗祝 讗诐 诇讗 谞驻诇 讘讘转 讗' 讚砖专讬 讜讻"讻 讻诇 讛驻讜住拽讬诐 讚诇讛讬转专 谞诪讬 讗诪专讬' 讚诐 讛讬转专 讞讜讝专 讜谞讬注讜专 讜诇讗 拽讗诪专 专讘 讚讬诪讬 讚讘讛讬转专讗 诇讙讜 讗讬住讜专讗 讗讜住专 讘讻诇 砖讛讜讗 讗诇讗 讗诪转谞讬' 讘诪讬谉 讘诪讬谞讜 讚讗讬住讜专讜 讘讻诇 砖讛讜讗 讗讘诇 讛讻讗 讘诪讬谉 讘讗讬谞讜 诪讬谞讜 讻讬讜谉 讚讗讬谉 讗讬住讜专讜 讘讻诇 砖讛讜讗 诇诪讛 讬讗住讜专 讘讻诇 砖讛讜讗 讜讗诐 谞讞诪讬专 讘讛讬转专 诇讜诪专 讚专讗砖讜谉 专讗砖讜谉 讘讟诇 讗"讻 诇讗 讛讜爪专讻讜 诇诪讬诪专 讛转讜住' 诇注讬诇 讘拽讚砖讬诐 讚专讗砖讜谉 专讗砖讜谉 讘讟诇 诪砖讜诐 讚讻讬讜谉 砖谞讚讞讛 讻讜' 讚讛讗 讚诐 拽讚砖讬诐 讛讬转专 讛讜讗 讜讗讬转 诇谉 诇诪讬诪专 讘讬讛 专讗砖讜谉 专讗砖讜谉 讘讟诇 讜砖讜讘 专讗讬转讬 讘转讜住' 驻' 讻诇 讛讘砖专 讚诇讚注转 诪讬 砖讗讜诪专 讞转讬讻讛 注爪诪讛 谞"谞 讛讜爪专讻讜 诇驻专砖 讻谉 注"砖:


讘讚"讛 讻诇 诪砖拽讛 讛诪转 讻讜' 讗注"驻 砖诇讗 讛讬讛 讘专讜拽 砖讘驻讬讛 专讘讬注讬转 谞讟诪讗 诪讬讚讬诐 讻讜' 注讻"诇 讜爪"诇 诇住讘专转诐 讚专讜拽 讗注"驻 砖讬砖 诇讜 转讜专转 诪注讬谉 诇讙讘讬 讝讘 诪"诪 转讜专转 诪砖拽讛 讗讬谉 注诇讬讜 讜诇讗 讚诪讬 诇诪讬诐 讚转讜专转 诪砖拽讬谉 讙诪讜专讬诐 注诇讬讛诐 讜谞讟诪讗 讗讞讜专讬 讛讻讜住 诪讞诪转 讛讬讚讬诐 讚驻' 讗诇讜 讚讘专讬诐 诪讬讛讜 诇驻讬 诪讛 砖驻专砖"讬 砖诐 讘讛讛讬讗 讚谞讬诪讗 谞驻住拽讛 讜拽砖专转讬讛 讘驻讛 砖讛讬讬转讬 讗讝 谞讚讛 注"砖 讗讬谉 诪拽讜诐 诇拽讜砖讬转 讛转讜住' 讗讘诇 讛转讜住' 讚讞讜 砖诐 驻讬专讜砖讜 注"砖:


讘讗"讚 讜讬"诇 讚讛讻讗 诪讬讬专讬 讻砖讬爪讗讜 诪诪谞讜 讚专讱 砖驻讜驻专转 讻讜' 注讻"诇 讜诇讬讻讗 诇讗拽砖讜讬讬 诇驻讬 讝讛 诪讗讬 拽讗 拽砖讬讗 诇讬讛 诪讛讛讬讗 讚诪砖拽讛 讟"讬 讻讜' 诪讗讬 诇讗讜 讻讜' 讜讞诪讜专讬谉 诪转 讚讗讬诪讗 讚讗讬讬专讬 讘砖诇讗 讬爪讗讜 讚专讱 砖驻讜驻专转 讜谞讙注讜 讘诪转 讚讬"诇 讚讗"讻 诪砖拽讬谉 讛讬讜爪讗讬谉 诪讛谉 谞诪讬 诪砖讜诐 诇转讗 讚谞讙讬注讛 谞讙注讜 讘讛 讜诪讗讬 拽讗诪专 诪砖拽讬谉 讛讬讜爪讗讬谉 讻诪砖拽讛 砖谞讜讙注 讘讛谉 讻讬讜谉 讚讗讬讚讬 讜讗讬讚讬 诪砖讜诐 谞讙讬注讛 讛讜讗 讜讚讜"拽:





诪讛专"诐

讚"讛 诪砖拽讛 讟讘讜诇 讬讜诐 讜讻讜' 讚讗讬诇讜 讞讜诇讬谉 诇讗 诪讬讟诪讗 讜讻讜'. 专"诇 讜讛讻讗 拽转谞讬 讗诇讜 讜讗诇讜 讗讬谉 诪讟诪讗讬谉 讗讞专讬诐 讗诇讗 驻讜住诇讬谉 讗讞专讬诐 讗"讻 砖"诪 讚讛谉 注爪诪谉 讟诪讗讬诐 讜讙诐 讗讬谉 讬讻讜诇讬谉 诇讜诪专 砖诪讬讬专讬 讘诪砖拽讬谉 拽讚砖讬诐 讚讛讗 讘诪砖拽讬谉 拽讚砖讬诐 讛讜讬 讛诪砖拽讬诐 砖谞讬 讜诪讟诪讗讬诐 砖诇讬砖讬 砖讗讜转讜 砖诇讬砖讬 驻讜住诇 专讘讬注讬:





讞讻诪转 砖诇诪讛

转讜住' 讘讚"讛 讗讘诇 讚诐 讻讜' 讜讘讛注专诇 谞诪讬 讗诪专讬谞谉 谞转谉 住讗讛 讜谞讟诇 住讗讛 讻讜' 讻爪"诇. 讜谞"讘 驻讬' 诪拽讜讛 砖讛讬讗 诪爪讜诪爪诐 讘诪' 住讗讛 讜拽"诇:


讘讗"讚 讗讬谞讜 讞讜讝专 讜谞讬注专 讜讛讛讬讗 讻讜' 讻爪"诇:





专砖"砖

讚"讛 讗讜 讘讚诐 讛讞讬讛. 讘讚诐 讛讬拽讝 讻讜'. 讜专诪讘"诐 驻讬' 讘讚诐 讞讬讛 讟诪讗讛. 诇驻讬专讜砖诐 讛注讬拽专 讞住专 诪谉 讛住驻专. 讜诇注"讚 谞诇"驻 讘讚诐 讛讞讬讛 讚讛讜讗 诇砖讜谉 讞讬讜转 专"诇 讘讚诐 讞讬讛 讜注讜祝 砖讛诪讛 讞讬讬诐 注讚谞讛 讚讛讬讬谞讜 讘讚诐 讛诪讻讛 讗讜 讘讚诐 讛讬拽讝 (讜讬砖 诇讻讜讜谉 诇讝讛 讙诐 驻专砖"讬). 讜讻诇驻讬 讚诐 讛诪转注专讘 砖讛讜讗 砖诇 砖讞讜讟讛 拽专讬 诇讝讛 讚诐 讛讞讬' 讜讻讛"讙 诪爪讗转讬 讘讘讻讜专讜转 (谞讝 讘) 诪驻砖讬讟讬谉 讗转 讛诪转讛 讜诪诇讘讬砖讬谉 讗转 讛讞讬讛 注"砖. 讜讻讗谉 讬"诇 注讜讚 砖讘讗 诇讝讜讜讙 诪诇讜转 讘讛诪讛 讜讞讬讛 讗讛讚讚讬. 讜诇驻讬' 讛专诪讘"诐 拽砖讛 注讜讚 诪讚讜注 诇讗 转谞讬 讙"讻 注讜祝 讟诪讗. 讗讘诇 诇讚讬讚讬 谞讻诇诇讜 讞讬讛 讜注讜祝. 讜注讬"诇 讚砖讬讙专讗 讚诇讬砖谞讗 讚诪转谞讬转讬谉 讚讝讘讞讬诐 讚诪讬讬转讬 讛讙诪专讗. 谞拽讟 讙诐 讛讻讗:



专砖"讬 讚"讛 讻诇 诪专讗讛 讗讚诪讜诪讬转. 讛讜讬 讚诐 诇讻驻专讛 诇讝专讬拽讛 讻讜'. 讻爪"诇 讘诇讗 讜':



专砖"讬 讚"讛 砖转诪讚讜. 讗诇讗 讛讬讻讗 讚讗讞砖讘讬谞讛讜 诇讬专讚 注诇 讛驻讬专讜转. 诇"讚 讚讛"讛 讗诐 讗讞砖讘讬谞讛讜 诪注讬拽专讗 诇讚讘专 讗讞专 转诇讜砖 讻讚诪讜讻讞 诇注讬诇 (讟讝) 讜讘驻讬专讜砖讜. 讜讻讚驻专讬讱 讛讙诪专讗 讘住诪讜讱 讻讬讜谉 讚砖拽讬诇 讜专诪讬 讗讞砖讘讬谞讛讜:



转讚"讛 讗讘诇 讚诐 诇转讜讱 诪讬诐 (砖讘注"讗



. 讜拽讗诪专 专"讚 讘砖诐 专讬砖 诇拽讬砖 讻讜'. 砖诐 讘讙诪专讗 诇讬转讗 诪驻讜专砖 讘砖诐 专"诇 讜注"砖 讘转讚"讛 讬转讬讘:



讘讗"讚 讜讻"砖 讚讗讬住讜专 讻讜' 讻讚讗诪专 诇注讬诇 讗诐 讗诪专讜 讻讜'. 注诪砖"讻 讘讘"拽 (拽 讘) 讘讚讘专讬讛诐 讘住"讚:



讘讗"讚 讚讻讬讜谉 砖谞讚讞讛 讘拽讚砖讬诐 砖讜讘 讗"讞 讜谞专讗讛. 讛讙讛讛 砖讘讙诇讬讜谉 讜讛讜讗 诪诪讛专砖"诇 诇诇"爪 讻讬 讝讛 讛诇砖讜谉 谞诪爪讗 讛专讘讛 讘砖"住 讘注谞讬谞讬诐 讗诇讜:



讘讗"讚 讜讻讬 讛讬讻讗 讚讛讱 住讬驻讗 讘讗讬住讜专讗 讻讜' 讛"讛 专讬砖讗 讚讬讬谉 讻讜'. 专"诇 诪讚谞拽讟 讙诐 讘讗讬住讜专讗 诇讙讜 讛讬转专讗 诪讬诐 讘讬讬谉 讚讜拽讗 讘谞"讟 讚讛讜讗 诪讬谉 讘砖讗"诪 诪讻诇诇 讚专讬砖讗 讚讬讬谉 讘讬讬谉 讘讻"砖 讛讬讬谞讜 讗驻讬诇讜 讘讗讬住讜专讗 诇讙讜 讛讬转专讗 讜诪驻谞讬 砖讛讜讗 诪讬谉 讘诪讬谞讜 讜讻讚转谞讬 讝讛"讻 诪讘"诪 讘诪砖讛讜 讻讜'. 讜讛诪讛专砖"讗 砖讙讛 讘讻讗谉 讘讛讘谞转 讚讘专讬讛诐 讘诪讞讻"转:



转讚"讛 转谞谉. 转讬诪讛 讻讜' 讛"诇 诇讗转讜讬讬 诪转谞讬转讬谉 讚讛讻讗. 讜诇注讚"谞 讚诇注讬诇 诪讬讬专讬 讘爪诇诇转讗 讚讚诪讗 砖谞注砖讛 爪诇讜诇 讻诪讬诐 诪诪砖 讗诇讗 砖谞转注专讘 讘讜 讚诐 讙诪讜专 注讚 砖谞讛驻讻讛 诪专讗讬转讜 诇诪专讗讬转 讚诐. 诇讛讻讬 讗讬谞讜 注谞讜砖 讻专转 注讚 讚讗讬讻讗 讻讝讬转 讚诐 讙诪讜专. 讜讛讻讗 诪讬讬专讬 讚讘爪诇诇转讗 讙讜驻讬' 讗讬讻讗 注讚讬讬谉 诪专讗讬转 讚诐 诪讬谞讬讛 讜讘讬讛 砖诇讗 谞注砖讛 爪诇讜诇 讻诪讬诐 讜注谞讜砖 讻专转 讜诪讟诪讗 讘讗讛诇 讘讚讗讬讻讗 砖讬注讜专讗 诪诪谞讜 诇讘讚. 讜讻诪"拽 诪驻专砖"讬:



讘讗"讚 讜讛"谞 讗砖讻讞谉 讘讛讞讜诇抓. 讜讻"讻 讘拽讚讜砖讬谉 (诪):



转讚"讛 诪砖拽讛 (讘讚驻"讞). 讜讗"转 讚讛讻讗 诪砖诪注 讚讟讘讜"讬 诪讟诪讗 诪砖拽讛 讚转专讜诪讛 讻讜'. 讻"讛 讙讬' 讛诪讛专砖"讗 讜诪讛专"诐 注"砖:



讘讗"讚 诪诇讛讚诇讬拽 讗讛"砖 砖谞驻住诇 讘讟讘讜"讬 讘谞专 讻讜'. 讻爪"诇:



讘讗"讚 讚讛讬讛 讻讞诇诇 讞专讘 讜讗讘 讛讟讜诪讗讛. 讻爪"诇:



讘讗"讚 讜注讬"诇 讚讛"拽 讻讜' 讜讝讛 驻住讜诇 讻讜'. 讻爪"诇:





讙诇讬讜谉 讛砖"住 - 专讘讬 注拽讬讘讗 讗讬讙专

转讜住' 讚"讛 转谞谉 讜讻讜' 讜谞专讗讛 讚讘专讬讬转讗 讛讬讗. 注讬' 讘讗专 砖讘注 驻"讗 讚讛讜专讬讜转 住讬' 诇"讝:





讞讬讚讜砖讬 讞转"住

讗讜 讘讚诐 讛讞讬' 驻讬专砖"讬 讘讚诐 讛讬拽讝 讜专诪讘"诐 讘驻讬' 讛诪砖谞讛 驻' 讘讚诐 讞讬' 讟诪讗讛 讜讘讞讘讜专讜 讛砖诪讟讜 讜诇诪讗讬 讚拽讬讬"诇 讚讗讬诪转讬 讚专' 讬讛讜讚讛 诇驻专砖 讚讘专讬 转"拽 讗"讻 讬"诇 讘讚诐 讛讞讬' 砖讻讘专 讻讬住讛 拽爪转 讚诪讜 讜讛砖讗专 驻讟讜专 诪诇讻住讜转 讻诪讜 砖谞讜讛讙讬诐 注讻砖讬讜 砖讗讬谉 诪讻住讬诐 讗诇讗 拽爪转 讚诐 讗"讻 讗诐 谞转注专讘 讚诐 诪讞讬' 砖诇讗 讻讬住讛 注诐 讚诐 讝讛 专讜讗讬诐 讻讗诇讜 讛讜讗 诪讬诐. 讜拽诪"诇 讘讚诐 讘讛诪讛 谞诪讬 诪讛谞讬 专讜讗讬诐 讜讘讚诐 讞讬' 谞诪讬 讘注讬 专讜讗讬诐 讜拽讬讬"诇 讗讬谉 讚讬讞讜讬 讗爪诇 诪爪讜转 讜讘拽讚砖讬诐 讬诇驻讬谞谉 讚讬讞讜讬 诪讚讗爪讟专讬讱 诪讜诐 讘诐 诇诪注讟 诪讜诐 注讜讘专 砖诪讜转专 讗讞专 砖注讘专 诪讜诪讜 讜谞转专驻讗. 砖"诪 讘注诇诪讗 讘拽讚砖讬诐 讻讬讜谉 砖谞讚讞讛 讗讬谞讜 讞讜讝专 讜谞专讗讛. 讜住"诇 诇专讘 驻驻讗 讘拽讚砖讬诐 讙诇讬 拽专讗 讜诇讗 讘诪爪讜转 讜讚注转 讛专讗"砖 砖诇讛讬 诪住' 诪"拽 讚讟注诪讗 讘拽讚砖讬诐 讛讘讛诪讛 诪拽讜讚砖转 拽讚讜砖转 讙讜驻讛 讜讻讬讜谉 砖谞讚讞讛 讗讬谞讜 讞讜讝专 讜谞专讗讛 讗讘诇 讛诪爪讜讛 讗讬谉 注诇讬' 拽讚讜砖讛 诇讗 砖讬讬讱 讘讛 讚讞讬讬'. 讜诪讬谞讛 讗讚诐 讛诪讞讜讬讬讘 砖讬讬讱 讙讘讬' 讚讬讞讜讬 讗驻讬' 诇注谞讬谉 诪爪讜讛 讜诪砖讜"讛 拽讟谉 砖诪转 诇讜 诪转 讜讘转讜讱 砖诇讜砖讬诐 讗诐 谞注砖讛 讘专 诪爪讜讛 驻讟讜专 诪诇讛转讗讘诇 讻讬讜谉 砖谞讚讞讛 砖讜讘 讗讬谞讜 讞讜讝专 讜谞专讗讛 讜注"砖 注讜讚 诪讛 讚砖讬讬讱 诇讻讗谉 讜注"砖 讘拽专讘谉 谞转谞讗诇 讜讘拽讜谞讟专住 诪讬讜讞讚 讛讗专讻转讬 讘讝讛:


砖转诪讚讜 讘诪讬 讙砖诪讬诐 讻' 转讜住' 讛"讛 讘诪讬 驻讬专讜转. 诇驻注"讚 讘诪讬 驻讬专讜转 讛讞诪讜爪讬谉 讟讜讘讗. 讗驻砖专 砖讘讚讘专 诪讬注讜讟 诪讛诐 讬转讘讟诇 讟注诐 讚诐 注"讬 讟注讬诪转 拽驻讬诇讗 讜讬讛讬讜 诪讜转专 讘讗讻讬诇讛. 讜讗驻"讛 诪专讗讬转 诪诪砖讜转 讚诐 谞讬讻专 讘讜 讜诪讻砖讬专 讝专注讬诐. 讜讗诐 讬讛讬' 讝讛 讘诪爪讬讗讜转 诪讬讜砖讘 拽讜' 诪讙"讗 住讬' 拽谞"讞 住拽"讞 注"砖 讜讛讗"砖 讚诪砖讻讞转 诇讬' 讻谞"诇 讻谞诇注"讚 讜拽"诇:


爪诇诇转讗 讚讚诪讗. 专诪讘"诐 诇讗 讛讘讬讗 讛讗 讚讘注讬谞谉 专讘讬注讬转 讚诐 讚讜拽讗 讜爪"注 讜注讬讬谉 诇拽诪谉 拽讬"讚 注"讗 讛诪讘砖诇 讘诪讬 讞诇讘 讜讛讬讬谞讜 讛讱 爪诇诇转讗 讚讚诐 谞注讻专 讜谞注砖讛 讞诇讘 讜注"砖 讘专讗"砖 诪讗讬 讚讞讜诇拽 注诐 专讘讬谞讜 砖诪讞讛:





讚讜专 专讘讬注讬

注状讘 讙诪专壮 讗状专 讞讬讬壮 讘专状讗 讗专状讬 诇讗 砖谞讜 讗诇讗 砖谞驻诇讜 诪讬诐 诇转讜讱 讚诐, 讗讘诇 谞驻诇 讚诐 诇转讜讱 诪讬诐, 专讗砖讜谉 专讗砖讜谉 讘讟诇. 讗状专 驻驻讗 诇注谞讬谉 讻住讜讬 讗讬谞讜 讻谉, 讚讗讬谉 讚讞讜讬 讗爪诇 诪爪讜转. 诪讘讜讗专 诪讚讘专讬 专状驻 讚诇注讜诇诐 讗诪专讬谞谉 讞讜讝专 讜谞讬注讜专 讘讻诇 诪拽讜诐, 讗诇讗 讚讙讘讬 拽讚砖讬诐 诇讗 诪讛谞讬 讛讗讬 讚讞讜讝专 讜谞讬注讜专, 诪砖讜诐 讚讻讬讜谉 讚谞讚讞讛 驻状讗 砖讜讘 讗讬谞讜 讞讜讝专 讜谞专讗讛, 讜诇讻谉 诇讗 讬讚注转讬 诇讻讗讜专壮 诇驻专砖 拽讜砖讬转 讛转讜住驻讜转 诪讛讗 讚诇讜拽讞 爪讬专 诪注诐 讛讗专抓 讚讗诪专讬谞谉 砖诐 讞讜讝专 讜谞讬注讜专. 讜转讬专讜爪诐 砖诪讞诇拽讬诐 讘讬谉 拽讚砖讬诐 诇砖讗专 讗讬住讜专讬谉, 讚讛专讬 讛讬讬谞讜 讚讗诪专 专状驻 诪诪砖, 讚讗讬 诇讗讜 讚讞讜讝专 讜谞讬注讜专 诪讛 诪讛谞讬 讛讗 讚讗讬谉 讚讞讜讬 讗爪诇 诪爪讜转 诇讞讬讬讘讜 讘讻住讜讬, 讛讗 讛讗讬 讚诐 谞讛驻讱 诇诪讬诐 讜讗讬谞讜 讞讜讝专 诇讛讬讜转 讚诐 诇注讜诇诐. 讗讘诇 谞讬讞讗 诇讬 讘砖谞讗诪专 讚讜讚讗讬 注诇 讛注爪诐 讻状注 诪讜讚讬诐 讚讞讜讝专 讜谞讬注讜专 讚讛专讬 诪专讗讛 讚诐 诇驻谞讬讱, 讜讻谉 讘讗讬住讜专讬 讗讻讬诇讛 讛专讬 讞讬讱 讗讜讻诇 讬讟注诐. 讜讻讗谉 专拽 注诇 讛讗讬住讜专 讗讜 讛讞讬讜讘 讗谞讜 讚谞讬谉, 讗诐 讞讜讝专 讗讜 诇讗, 讜讻谉 诪砖诪注 诪诇砖讜谉 讛砖状住 砖诐 讘讘讻讜专讜转, 讘诇讜拽讞 爪讬专 诪注状讛 讚拽讗诪专 讜讗讬 诪砖讜诐 诪注讜讟讬 诪讬诐 砖讘爪讬专 讘讟诇讬 讘专讜讘讗, 讜拽讗诪专 专壮 讚讬诪讬 诇状砖 讗诇讗 诇讟讘诇 讘讜 驻转讜, 讗讘诇 诇拽讚专讛 讞讜讝专 讜谞讬注讜专, 讜驻专讬讱 讗讘讬讬 讜讻讬 讟讜诪讗讛 砖讘讟诇讛 讞讝专讛 讜谞讬注讜专讛, 讜诇讗 驻专讬讱 讜讻讬 诪讬诐 砖讘讟诇讜 讞讝专讜 讜谞讬注专讜 讛专讬 讚讜讚讗讬 讞讝专讜 诇讛讬讜转 诪讬诐 注状讬 砖诪爪讗 诪讬谉 讗转 诪讬谞讜, 讗诇讗 讚讛讟讜诪讗讛 砖讚讘讜拽讛 讘诪拽专讛 注诇讬讛诐 讜讛诇讻讛 注状讬 讛讘讬讟讜诇 讗讬讱 讞讝专讛 讜谞讬注讜专讛. 讜诇讻谉 拽讗诪专 专状驻 诇讞诇拽 讘讬谉 拽讚砖讬诐 诇讻住讜讬, 讚讘讻住讜讬 讛讞讬讜讘 诇讗 诪爪讬 诇讬讘讟诇, 讻讬讜谉 讚讞讜讝专 诇讛讬讜转 讚诐 谞转讞讚砖 讛讞讬讜讘 讻住讜讬 讚讗讬谉 讚讞讜讬 讗爪诇 诪爪讜转, 诪砖讗状讻 讘拽讚砖讬诐 诇讗 诪讛谞讬 讛讗 讚讞讜讝专 诇讛讬讜转 讚诐 讻讬讜谉 讚驻拽注 诪谞讬壮 讛讻砖专 讝专讬拽讛 砖讜讘 讗讬谞讜 讞讜讝专 讜谞专讗讛. 讜注状讝 讛拽砖讜 讘转讜住壮 砖驻讬专 讚讛专讬 讗谞讜 诪讜爪讗讬诐 讙诐 讘讟讜诪讗讛 讜诪讻状砖 讘讗讬住讜专 讚讛诐 讞讜讝专讬诐 讜谞讬注讜专讬诐, 讜讝讛 讻诪讜 拽讚砖讬诐 讚讻诇 砖谞讚讞讛 讗讬谞讜 讞讜讝专 讜谞专讗讛 讛状讛 讻诇 砖驻拽注 讛讗讬住讜专 讜讛讟讜诪讗讛 讗讬讱 讬讞讝讜专 诇诪拽讜诪讜 讜讻拽讜砖讬转 讗讘讬讬 砖诐 讘讘讻讜专讜转, 讜注状讝 转专爪讜 讚诪状诪 讙诐 讘讝讛 讬砖 诇讞诇拽 讘讬谉 拽讚砖讬诐 诇讗讬住讜专 讜讟讜诪讗讛, 讚讘讗诪转 诇讗 驻拽注 诇讙诪专讬 诇讗 讛讗讬住讜专 讜诇讗 讛讟讜诪讗讛 讜讛状讛 讙诐 讛讛讻砖专 诇讝专讬拽讛, 讗诇讗 诪转诇讬 转诇讬, 注讬讬状砖 讘讘讻讜专讜转 驻诇讜讙转转 专砖状讬 讜转讜住壮 讘讝讛, 讜诇讻谉 讘讗讬住讜专 讜讟讜诪讗讛 砖驻讬专 谞转注讜专专讜 注状讬 讛转讜住驻讜转, 讗讘诇 讘拽讚砖讬诐 诇讗 诪讛谞讬 讻讬讜谉 讚谞讚讞讛 驻状讗 讚砖讜讘 讗讬谞讜 讞讜讝专 讜谞专讗讛.


讜讘讗诪转 讻砖讗谞讬 诇注爪诪讬 讛讬讬转讬 诪讞诇拽 讘讗讬住讜专讬谉 注爪诪谉, 讘讬谉 讗诐 讛讗讬住讜专 诪拽专讬讬 讗讜 注爪诪讬讬, 讻讙讜谉 讬讬谞状住 讚讛讗讬住讜专 诪拽专讬讬 讚讗讬谉 讻诇 讬讬谉 讗住讜专, 专拽 诪讛 砖谞转谞住讱 诇注状讝, 讘讝讛 砖讬讬讱 诇讗诪专 讻讬讜谉 讚驻状讗 讘讟诇 讛讗讬住讜专 谞讬讛讜 讚讞讜讝专 讜谞讬注讜专 讛讬讬谉 讘转讜专转 讬讬谉, 讗讘诇 诇讗 讘转讜专转 讗讬住讜专, 讜讛讜讛 讛讗讬 讬讬谉 讻讬讬谉 讚注诇诪讗 讚砖专讬, 讜讻谉 诇注谞讬谉 讟讜诪讗转 讛诪讬诐 谞讬讛讜 讚讘拽讚专讛 讞讜讝专讬谉 诇讛讬讜转 诪讬诐, 讗讘诇 讛讟讜诪讗讛 砖讛讬转讛 讘诪拽专讛 讚讘讜拽讛 讘讛诐, 讻讘专 讗讝诇讗 诇讛 讜讗讬谞讛 讞讜讝专转, 讗讘诇 讻讙讜谉 讚诐 讜讞诇讘 讛专讬 讻诇 讚诐 讜讻诇 讞诇讘 诇状转 讻转讬讘, 讜讗讬谉 讝讛 讗讬住讜专 讘诪拽专讛 讗诇讗 讘注爪诐, 讜讻诇 砖谞拽专讗 讚诐 讜讞诇讘 讘讛诪讛 专讘讬注 注诇讬讬讛讜 讗讬住讜专 转讜专讛 讘讻注讬谉 讗诇讜 讻讬讜谉 讚注诇 讛注爪诐 讗诪专讬谞谉 讞讜讝专 讜谞讬注讜专 讗讬讱 谞驻专讬讚 讛讗讬住讜专 诪谉 讛注爪诐, 讚讻诇 砖讞讜讝专 诇讛讬讜转 讚诐 讛专讬 讛讜讗 讘诇讗 转讗讻诇讜, 讻谉 讛讬转讛 讛住讘专讗 谞讜转谞转, 讗诇讗 讚讗状讗 诇讬讬砖讘 讛住讜讙讬讜转 讘讝讛 砖谞专讗讛 砖讘注诇讬 讛转诇诪讜讚 诇讗 讞诇拽讜 讻谉 讜讚讜状拽.


转讜住壮 讚状讛 专讜讗讬谉 讗讜转讜 讻讗诇讜 讛讜讗 诪讬诐, 讜讛拽砖讛 讛专专状砖 诪讜讜专讚讜谉, 讚讘讛拽讜诪抓 专讘讛 诪驻专砖 讟注诪讗 讚专讘谞谉 讜专状讬 诪讚讻转讬讘 讜诇拽讞 诪讚诐 讛驻专 讜诪讚诐 讛砖注讬专, 讙诇讜讬 讜讬讚讜注 砖讚诐 讛驻专 诪专讜讘讛 诪讚诐 讛砖注讬专, 诪讻讗谉 诇注讜诇讬谉 砖讗讬谉 诪讘讟诇讬谉 讝讗状讝, 讜专状讬 讗讜诪专 诪讻讗谉 诇诪讬谉 讘诪讬谞讜 砖讗讬谞讜 讘讟诇. 讜讛砖转讗 讛讬讻讬 诪讜讻讞 讚讗驻讬诇讜 诪讘讟诇讬谉 注讜诇讬谉 讝讗状讝 讜诪讘状诪 讘讟诇, 讛讻讗 诇讗 讘讟诇 砖讗驻讬诇讜 讛讬讛 讚诐 讛驻专 诪讬诐, 讛讬讛 谞讬讻专 讗讚诪讬诪讜转 讚诐 讛砖注讬专. 讜讬状诇 讚讗诐 讚诐 讛驻专 讛讬讛 诪讬诐 诇讗 讬讛讬壮 讘讚诐 讛砖注讬专 诪专讗讬转 讚诐 讙诪讜专 讜讻讜壮 注讻状诇. 讜诪讬 诇讗 讬砖转讜诪诐 注诇 讛讚讜讞拽 讛讙讚讜诇 讛诇讝讛, 讚诇讗诪专 讚讚诐 讛砖注讬专 诇讗 谞讬讻专 讗讚诪讬诪讜转 讙诪讜专 讘诪讬诐 砖讻谞讙讚 讚诐 讛驻专. 讜诇讗 注讜讚 讗诇讗 讚转讬专讜爪诐 谞驻专讱 诪诇砖讜谉 讛砖状住 砖诐, 讚讛专讬 讛讚讘专 讬讚讜注 砖讚诐 讛驻专 诪专讜讘讛 诪讚诐 讛砖注讬专, 讜讻讬 讘砖讘讬诇 砖讛讜讗 诪专讜讘讛 注讚讬讬谉 诇讗 住讙讬 诇讬讘讟诇 讚讛专讬 专讜讗讬谉 讻讗诇讜 讛诐 诪讬诐, 讜注状讻 转讗诪专 讚讛讗讬 诪专讜讘讛 讚拽讗诪专 讚诪专讜讘讛 讻状讻 讚诇讗 谞讬讻专 讗讚诪讬诪讜转 讚诐 讛砖注讬专, 讜讻讬 讝讛 拽专讜讗 讚讘专 讬讚讜注, 讛诇讗 讗讬谞讜 讬讚讜注 诪讘壮 爪讚讚讬诐, 讚诇驻讬 讚注转讬 讬讚讜注 诇讛讬驻讱 讚讚诐 讛砖注讬专 讘诪讬诐 讻驻讬 讚诐 讛驻专 讗讚讜诐 讛专讘讛, 讜诇讗 注讜讚 讗诇讗 讚讛讗讬 诪专讗讬转 讚诐 讗讬谞讜 诪砖讜注专 讘诪转谞讬转谉 注讚 讻诪讛 诪拽专讬 诪专讗讬转 讚诐, 讜讗讬讱 诪爪讬 拽讗诪专 注状讝 砖讛讜讗 讚讘专 讬讚讜注 砖讗讬谉 讘讚诐 讛砖注讬专 讘诪讬诐 讻讚诐 讛驻专 诪专讗讬转 讚诐, 讗诇讗 讜讚讗讬 讚讛讗讬 诪专讜讘讗 诪转驻专砖 讻驻砖讜讟讜 砖讛讜讗 专讜讘 谞讙讚 讚诐 讛砖注讬专 讜专拽 讝讗转 讬讚讜注 诇讻诇. 讗讜诇诐 讘注讬拽专 拽讜砖讬转 讛转讜住壮 诇讚讬讚讬 拽砖讛 诇讛讬驻讱 讻讬讜谉 讚讘诪讘状诪 讗讝诇讬谞谉 讘转专 专讜讘讗 诪拽专讗 讚讗讞专讬 专讘讬诐 诇讛讟讜转 诪讗讬谉 诇拽讞讜 讞讝状诇 诇讙讘讬 讞讝讜转讗 讚讗诪专讬谞谉 专讜讗讬谉 讻讗诇讜 讛诐 诪讬诐 讜诇讗 讘讟诇 诪讛状转, 讚讛专讬 诪讻住讬谉 讘讘专讻讛 拽讗诪专, 讜讝讜专拽讬谉 讗转 讛讚诐 讜诪讻砖讬专讬谉 讛拽专讘谉, 讜注诇 诪讛 讛讟讘注 讚讬谉 讝讛 讚专讜讗讬谉, 砖讜讘 诪爪讗转讬 砖拽状讝 讛讞转状住 讝状诇 讘讞讚讜砖讬讜 讬砖讘 注诇 诪讚讜讻讛 讝讜, 讜讗讞状讻 注讬讬谞转讬 讘住讜讙讬壮 讚讝讘讞讬壮 注状讞 注状讘 讜砖诐 讘讞讚讜砖讬 砖讬讟讛 诪拽讜讘爪转 讛谞讚驻住讬诐 诪讞讚砖 讘讛砖诪讟讜转 讜拽诪转诪讛 注诇 注谞讬谉 讝讛, 讚诪讛 讘讬谉 讞讝讜转讗 诇讟注诪讗 讜讛专讬 讛砖状住 驻专讬讱 讗专状诇 讜谞砖注专 讘诪讘状诪 讻诪讬谉 讘砖讗状诪 讛专讬 讚诪讚诪讛 讞讝讜转讗 诇讟注诪讗, 讜讗状讻 讗讬讱 诪爪讬谞讜 讬讚讬谞讜 讜专讙诇讬谞讜 讘讘讛诪状讚, 讚讛专讬 驻住拽讬谞谉 讛谞讬 住转诪讬 讛谉 讚讝讘讞讬诐 讜讛谉 讘讻住讜讬 讚讗诪专讬谞谉 专讜讗讬谉 讜讗讬谉 诪讘讟诇讬谉 讘专讜讘, 讜讘讗讬住讜专讬谉 拽讬讬状诇 诪讘状诪 讘讟诇 讘专讜讘 讘注诇诪讗 注讻状驻 诪讛状转, 讜诇诪讗谉 讚诪爪专讬讱 砖砖讬诐 讛讜讗 诪砖讜诐 讙讝讬专讛 诪讬谞讜 讗讟讜 讗讬谞讜 诪讬谞讜.


讗讘诇 诪讛 砖谞专讗讛 诇注谞状讚 讘讝讛 讛讜讗, 讚讛谞讛 讻诇 砖诇讗 谞讜讚注 讛转注专讜讘讜转 诇讗 砖讬讬讱 讘讬讟讜诇 讻诪讘讜讗专 讘讬讜状讚 住讬诪谉 爪状讞 讜拽状讬, 讜专讗讬转讬 讘专诪讘状谉 讘讞讚讜砖讬讜 诇注状讝 讟注诐 谞驻诇讗 诇讛讗 诪诇转讗, 讚讘讘讬讟讜诇 讘注讬谞谉 讚注转 讘注诇讬诐, 讜讬砖 诇讛住讘讬专 讛注谞讬谉 讻讬 讛讗 讚讗诪专讬谞谉 讗讞专讬 专讘讬诐 诇讛讟讜转 讘拽讜砖讬 讛转讬专讛 讛转讜专讛, 讻讚讬 砖诇讗 讬讙专专 讛专讜讘 讗讞专 讛诪注讜讟, 讜讗状讻 讻诇 讚诇讗 讗讬讻驻转 诇讛讜 诇讘注诇讬诐 讘讘讬讟讜诇, 讘讗诪转 诇讗 讘讟诇, 讜讛讬讬谞讜 讟注诪讗 讚讛讬转专 讘讛讬转专 诇讗 讘讟诇, 讜讻谉 讗讬住讜专讬谉 讚讗讬谉 诪讘讟诇讬谉 讝讗状讝 讻驻讬 讚驻住拽讬谞谉 讻专壮 讗诇注讝专 砖诐 讘讝讘讞讬诐 讜讚诇讗 讻专状诇, 讚住讻状住 讗住讜专 诇讗讻讜诇 讗讬 诪砖讜诐 讛讗讬 讗讬住讜专讗 讗讬 诪砖讜诐 讛讗讬. 讜讗讬 讚注讻状驻 诇讗 诇拽讬 讝讛 讚讜拽讗 诇专状诇 讚住状诇 讛转专讗转 住驻拽 诇讗 砖诪讛 讛转专讗讛, 讗讘诇 诇专状讗 (讜讘讬专讜砖诇诪讬 讛讜讗 专壮 讬讜讞谞谉 讚驻诇讬讙 讗专状诇) 讚住状诇 砖诪讛 讛转专讗讛, 讗讬谉 砖讜诐 谞驻拽讜转讗 讘讘讬讟讜诇 讜诇讻谉 砖驻讬专 诇讗 讘讟诇. 讜讝讗转 诪讛 砖讗诪专讜 专讘谞谉 讚注讜诇讬谉 讗讬谉 诪讘讟诇讬谉 讝讗状讝. 讜专状讬 诇讬转 诇讬壮 讛讗讬 住讘专讗 讚专爪讜谉 讘注诇讬诐 讘注讬谞谉 诇讘讬讟讜诇 诇讻谉 讬诇讬祝 讚诪讘状诪 诇讗 讘讟诇. 讗诪讜专 诪注转讛 讚诇专讘谞谉 讚注讜诇讬谉 讗讬谉 诪讘讟诇讬谉 讝讗状讝, 诪讻状砖 讚专砖讜转 诇讗 诪讘讟诇 诪爪讜讛 讻砖讗讬谉 诇讜 爪讜专讱 讘讘讬讟讜诇讜, 讚诪讛 讗讬讻驻转 诇讬壮 讗诐 讬讻住讛 讛讻诇 讗讜 讬讝专讜拽 讛讻诇, 讜讻诇 注谞讬谉 讘讬讟讜诇 讗讬谞讜 讗诇讗 讚诇讗 爪专讬讱 诇讞讜砖 注诇 讛诪讬注讜讟 讗讘诇 诇讗 讚讗讬谞讜 专砖讗讬 诇讞讜砖 注诇讬讜 讘诪拽讜诐 讚诇讗 讛驻住讬讚 诪讬讚讬. 讜讛专讬 讛讬讬谞讜 讟注诪讗 讚讞讝状诇 砖讗住专讜 讚砖讬诇状诪, 诪砖讜诐 讚讘拽讜砖讬 讛转讬专讛 讛转讜专讛 诇住诪讜讱 注诇 讛专讜讘, 讜砖诇讗 诇讞讜砖 注诇 讛诪讬注讜讟, 讜讗状讻 讘诪拽讜诐 砖讗驻砖专 诇讛诪转讬谉 注讚 诇诪讞专 诇诪讛 讬讛讗 谞讬讞讗 诇讬壮 讘讘讬讟讜诇 讛讗讬住讜专. 讜讻诇 讝讗转 讘讚诇讬讻讗 专拽 专讜讘 讚讘注讬谞谉 诇诪讬住诪讱 注诇 讗讞专讬 专讘讬诐 诇讛讟讜转, 讗讘诇 讘讚讗讬讻讗 讻状讻 讚讗讬 讛讜讛 讗讬谞讜 诪讬谞讜 讛讬讛 讘讟诇 讘注爪诐 诪讬注讜讟讜 讚诇讗 讛讬讛 谞讜转谉 讟注诐 讗讜 讘讚讘专 砖讗讬谞讜 讗讜讻诇 讚诇讗 讛讬讛 谞讬讻专 讞讝讜转讗 讚转讜 诇讗 讘注讬谞谉 讛讬转专 讚讗讞专讬 专讘讬诐 诇讛讟讜转, 讗诇讗 诪砖讜诐 讚讞砖讜讘 讻讗诇讜 讛讜讗 谞讗讘讚 诪谉 讛注讜诇诐, 诇专讘谞谉 讚诇讬转 诇讛讜 住讘专转 专状讬 讚诪讘状诪 诪转讞讝拽 讜讗讬谞讜 讘讟诇 诇注讜诇诐 讘诪注讜讟讜, 讗讝 诇讗 讘注讬谞谉 讚注转 讘注诇讬诐 诇讘讬讟讜诇讜 讜诇讻谉 砖驻讬专 讗诪专讜 讛谉 讘讻住讜讬 讜讛谉 讘讝专讬拽讛 讚讻诇 讝诪谉 讚讗诇讜 讛讬讛 讘诪讬诐 谞讬讻专 讞讝讜转讬壮 讜诇讗 讘讟诇 讘注爪诐 诪讬注讜讟讜, 诪爪讬 讝专讬拽 讜诪爪讬 诪讻住讛, 讜诪诪讬诇讗 诪讞讜讬讘 诇注砖讜转讜 讚诪讛讬讻讬 转讬转讬 讬专爪讛 诇讘讟诇讜 讻讚讬 诇讘讟诇 诪爪讜转 注砖讛, 讜诇驻住讜诇 讗转 讛拽专讘谉 讜注讬讬谉 讻讗谉 讘诇砖讜谉 讛专诪讘状诐 砖讻转讘 讗诐 谞讬讻专 诪专讗讬转 讛讚诐 讞讬讬讘 诇讻住讜转 讛讻诇. 讜讛讗讬 转讬讘转 状讛讻诇状 诇驻讜诐 专讛讬讟讗 讛讜讗 砖驻转 讬转专 讜讻讬 诇讗 讛讬讛 讚讬 诇讗诪专 讞讬讬讘 诇讻住讜转, 讜讻诇砖讜谉 讛诪砖谞讛 讜诇讗 诇讞谞诐 讛讜住讬祝 讛专诪讘状诐 讝状诇 转讬讘讛 讝讜, 讗诐 诇讗 诇讛讘讬谞讬谞讜 诇诪讛 诇讗 讬转讘讟诇 讞讚 讘转专讬 诇讙讘讬 讞讝讜转讗, 讻诪讜 讘讗讬住讜专讬诐 诇讙讘讬 讟注诪讗, 讚诇讗 讗诪专讬谞谉 专讜讗讬谉 讜诇转专抓 讝讗转 拽讗诪专 讛讗讬 状讛讻诇状 专状诇 诪讛 讗讬讻驻转 诇讬壮 讗诐 讬讻住讛 讛讻诇, 讜诇讻谉 讞讬讬讘 诪砖讗状讻 讘讗讬住讜专讬谉 讚讬驻住讬讚 讛专讜讘 讗讙讘 讛诪讬注讜讟. 讜讗讬 拽砖讬壮 诇讱 讗状讻 讘讚砖讬诇状诪 谞诪讬 诇住讙讬 讘砖砖讬诐 讚讗讝 讘讟诇 讘注讜爪诐 诪讬注讜讟讜 讬状诇, 讻讬讜谉 讚讘讬讘砖 讘讬讘砖 诇讗 诪讛谞讬 住壮 讚诇注讜诇诐 诇讗 讘讟诇 讗诇讗 诪讻讞 讗讞专讬 专讘讬诐 诇讛讟讜转, 诇讗 驻诇讬讙 专讘谞谉 讘讙讝讬专转诐 讘驻专讟 诪讗讞专 讚专状讬 住讜讘专 讘诇讗状讛 诪讘状诪 诇讗 讘讟诇 讻诇诇, 诇讻谉 讗住专讜 讘讚砖讬诇状诪 讛谉 讘讬讘砖 讜讛谉 讘诇讞 讘诪砖讛讜.


讜讘讝讛 讬砖 诇讬讬砖讘 讛住讜讙讬壮 讚讝讘讞讬诐, 讜讙诐 驻住拽讬 讛专诪讘状诐 讛诪讜拽砖讬诐 诪讗讚 注讬讬状砖, 讗诇讗 讚诇讗 专爪讬转讬 诇讛讗专讬讱 讻讗谉 讘讝讛 讜注讜讚 讞讝讜谉 诇诪讜注讚 讘驻专拽讬诐 讛讘讗讬诐. 讗讘诇 诪讛 砖谞专讗讛 住转讬专讛 诇讚讘专讬谞讜 讛讜讗 诪讛 砖讗诪专讜 诪爪讜转 讗讬谉 诪讘讟诇讜转 讝讗状讝, 诪讛诇诇 砖讛讬讛 讻讜专讱 诪爪讛 讜诪专讜专, 讜诪状诪 讗诪专讜 讘驻住讞讬诐 拽讟状讜 注状讗 讚讘讝讛状讝 讚诪爪讛 讚讗讜专讬讬转讗 讜诪专讜专 诪讚专讘谞谉, 讗转讗 讚专讘谞谉 讜诪讘讟诇 诇讬壮 诇讚讗讜专讬讬转讗, 诪讝讛 诇讻讗讜专壮 诪讜讻讞 讚专砖讜转 诪讘讟诇 诪爪讜讛 讜专拽 诪爪讜讛 诇讗 诪讘讟诇转 诪爪讜讛, 讜诪诪讬诇讗 讙诐 讘注讜诇讬谉 谞诪讬 讚讜拽讗 注讜诇讬谉 讗讬谉 诪讘讟诇讬谉 讝讗状讝. 讗讘诇 讚诐 讞讜诇讬谉 诪讘讟诇 讚诐 注讜诇讛. 讗诇讗 讚诪砖诐 诇讗 诪爪讬谞谉 诇讛拽砖讜转, 讚讛专讬 讛转讜住壮 讘讝讘讞讬诐 砖诐 讛拽砖讜 拽讜砖讬壮 讞诪讜专讛 注诇 讛讗 讚诪专讜专 讚专讘谞谉 诪讘讟诇 诪爪讛 讚讗讜专讬讬转讗, 讚讛专讬 讞讝讬谞谉 讚讗讜专讝 讗讬谞讜 诪讘讟诇 讛讚讙谉 讜讬讜爪讗 讘讛 讬状讞 讘驻住讞 (讜讛转讜住壮 诇讬转 诇讛讜 讚诪讟注诐 讙专讬专讛 讗转讬谞谉 注诇讛 讚讛专讬 诪住讜讙讬壮 讚砖诐 诪讜讻讞 讚诇讗讜 诪讟注诐 讙专讬专讛 讗诪专讬谞谉, 讚讗状讻 诇讗 讛讜讛 驻专讬讱 诪讬讚讬) 讜转专爪讜 讚诪专讜专 讛讜讛 诪讘讟诇 诇讙诪专讬 讟注诐 诪爪讛 注讬讬状砖. 讜讛讙诐 讚转讬专讜抓 讝讛 驻诇讗 讘注讬谞讬 讚讗状讻 诪讛 诪讛谞讬 讛讗 讚诪爪讜转 讗讬谉 诪讘讟诇讜转 讝讗状讝, 讚讻诇 砖讘讟诇 讻状讻 砖讗讬谉 讻讗谉 讟注诐 诪爪讛, 讗讬讱 讬讜爪讗, 讜诇讗 注讜讚 讗诇讗 讚诪诇转讗 讚驻砖讬讟讗 讛讜讗 讗诐 讗讜讻诇 讻讝讬转 驻转 讗讬住讜专 注诐 讻讝讬转 讛讬转专 讚诇讜拽讛 注诇 讛讗讬住讜专, 讜诇诪讛 诇讬 诪爪讜转 讗讬谉 诪讘讟诇讜转 讝讗状讝, 讗讘诇 讬讛讬壮 讗讬讱 砖讬讛讬壮 讻讬讜谉 讚讛讗讬 住讜讙讬壮 讚讛转诐 讘诇讗状讛 讗讬谞讛 诪讜讘谞转 讗状讗 诇住转讜专 讘讛 讚讘专 讛谞专讗讛 诇讗诪转 讘驻讬壮 讛诪砖谞讬讜转 讜住讜讙讬壮 讚讝讘讞讬诐 讜讚讜状拽 讛讬讟讘.


讜讻讚讗讬 诇讛讝讻讬专 讻讗谉 讚讘专 砖讻诇讬 砖砖诪注转讬 诪驻讛 拽讚讜砖 讻讘讜讚 讛讙讗讜谉 讛讗诪讬转讬 诪讘专注讝讗谉 讝爪讜拽状诇, 诇驻专砖 诪讗诪专 讛讙诪专壮 讬讜诪讗 诇状讟 注状讘 转状专 讜诇讗 转讟诪讗讜 讘讛诐 讜谞讟诪讗转诐 讘诐, 讗讚诐 诪讟诪讗 注爪诪讜 诪注讟, 诪讟诪讗讬谉 讗讜转讜 讛专讘讛, 讜讛讜讗 诪住驻专讗 住讜祝 驻专砖转 砖诪讬谞讬. 讜驻专砖状讬 诪谞讬讞讬诐 讗讜转讜 诇讬讟诪讗 讛专讘讛, 讜驻讬专砖 讛讙讗讜谉 讝状诇 注驻状讬 讛专诪讘状谉 讛谞状诇, 讚讛讘讬讟讜诇 转诇讜讬 讘专爪讜谉 讛讘注诇讬诐, 讜讗状讻 诪讬 砖讗讜讻诇 砖拽爪讬诐 讜专诪砖讬诐 讘注讬谉, 转讜 讙诐 讘讘讬讟讜诇 讘专讜讘 讗住讜专 诇讚讬讚讬壮, 讚诇讗 讬专爪讛 讘讘讬讟讜诇诐. 讜注讬讬谉 讬讜诪讗 住状讚 注状讗 讚专砖 专讘 讻讬 诪砖讞转诐 讘讛诐 诪讜诐 讘诐, 讚讘讛诐 诪砖诪注 讘注讬谞讬讬讛讜 讛讜讗 讚诇讗 诪专爪讜 讗讘诇 讘转注专讜讘转 诪专爪讜. 讛专讬 讚讘讛诐 讚诪讬讜转专 讛讛讗 讚讛讜讜状诇 诇诪讬讻转讘 讘诐 讗转讗 诇讗诪专 讘注讬谞讬讬讛讜 讚讜拽讗. 注讬讬谉 讝讘讞讬诐 注状讝 注状讘 讜讘转讜住壮 砖诐, 讜诇驻状讝 讙诐 讛讻讗 拽讗诪专 讜诇讗 转讟诪讗讜 讘讛诐 讘注讬谞讬讬讛讜, 讚讗诐 转讟诪讗讜 讘注讬谞讬讬讛讜, 讗讝 讜谞讟诪讗转诐 讘诐 讙诐 讘转注专讜讘转 讜讚驻讞状讞.


注状砖 讙诪专壮 专状讗 诪谞讛专讘讬诇 讗诪专 讘爪诇诇转讗 讚讚诪讗, 专状注 诪讚讬驻转讗 讗诪专 注谞讜砖 讻专转 讜讛讜讗 讚讗讬讻讗 讻讝讬转. 讜讻转讘讜 专砖状讬 讜转讜住壮 讚讘注讬谞谉 讻讝讬转 讚诐 讙诪讜专, 讜注讬讬谉 讘转状讞 砖谞转拽砖讛 讛专讘讛 讘讝讛 讚讻讬讜谉 讚讛讗讬 爪诇诇转讗 讚讚诪讗 专讗讜讬壮 诇讝专讬拽讛, 讛专讬 讻讚诐 讙诪讜专 讬讞砖讘 讜诇诪讛 诇讗 讬转讞讬讬讘 讻专转 注诇 讻讝讬转 诪诪谞讜, 讜诇讗 注讜讚 讗诇讗 讚专壮 讬专诪讬壮 讜讻谉 讘诪转谞讬转讗 专拽 注谞讜砖 讻专转 讜诪讟诪讗 讘讗讛诇 拽讗诪专, 讜讛讙诪专壮 讛讜住讬祝 讜讛讜讗 讚讗讬讻讗 讻讝讬转 讜讛讜讗 讚讗讬讻讗 专讘讬注讬转, 讜讗状讻 诪讛 拽诪状诇 讚注讜谞砖 讻专转 讜诪讟诪讗 讘讗讛诇, 讜讛讻讬 住状讚 讚诇讗, 讻讬讜谉 讚讗讬讻讗 讻讝讬转 讜专讘讬注讬转. 讜注讬讬谉 讘专讬讟讘状讗 砖讻转讘 讚诪讬讬专讬 讘讚讗讬讻讗 讛专讘讛 爪诇讜诇 讜诇讘谉 讜诪注讟 讚诐 讙诪讜专 注讚 讚讛讜讛 讬讜转专 诪讻讚讬 讗讻讬诇转 驻专住 讜讗诐 讛讬讛 诪注讜专讘 讘诪讬诐 讻讛状讙 诇讗 讛讬讛 注讜谞砖 讻专转 讜诇讗 诪讟诪讗 讘讗讛诇, 讗讘诇 讛讗讬 爪诇诇转讗 讗驻讬诇讜 讛诇讘谉 注讻状驻 讚诐 讛讜讗 砖诇讗 讬转讘讟诇 讘讚诐 讛讙诪讜专 讘讜 注讬讬状砖. 讜诇讗 讛讘讬谞讜转讬 讚讘专讬讜 讛拽讚讜砖讬诐 讝状诇, 讚讛专讬 讗驻讬诇讜 讛讚诐 讙诪讜专 讻诇 砖砖讜讛讛 讘讗讻讬诇转讜 讬讜转专 诪讻讚讬 讗状驻 驻讟讜专, 讜讗讬讱 讬转讞讬讬讘 讘讛讗讬 爪诇诇转讗 讻讬讜谉 讚注讻状驻 砖讜讛讛 讘住转诐 讗讻讬诇讛 讬讜转专 诪讻讚讬 讗状驻. 讜讬讜转专 讛讬讛 谞专讗讛 诇讬 注驻状讬 讛专讬讟讘状讗, 讚讛讻讬 拽讗诪专 讜讛讜讗 讚讗讬讻讗 讻讝讬转 讜专讘讬注讬转 讘讻讚讬 讗状驻, 讜讗讝 讞讬讬讘 注诇 讻诇 讻讝讬转 讜专讘讬注讬转 诪转讜讱 讛转注专讜讘讜转 讚专拽 讗讝 讗谞讜 讚谞讬谉 讛讻诇 讻讚诐, 讗讘诇 讘驻讞讜转 诪讻讝讬转 讚诐 讙诪讜专 讘转讜讱 讗状驻 诇讗 讞砖讘讬谞谉 诇讬壮 诇讚诐 讙诪讜专, 讻讬讜谉 讚诇讗讜 讻讘专讬讬转讗 讛讜讗 讜谞注砖讛 爪诇诇转讗. 讜注讚讬讬谉 爪状注.





讬诐 砖诇 砖诇诪讛

讚讬谉 讚诐 讛谞讬转讝 讜砖注诇 讛住讻讬谉 讗诐 讗讬谉 砖诐 讚诐 讗讞' 讞讬讬讘 诇讙专专讜 讜诇讻住讜转讜 讗讘诇 讗诐 讬砖 讚诐 讗讞专 讗讬"爪 诇讻住讜转讜 砖讗"爪 诇讻住讜转 讻诇 讛讚诐 诇驻讬讻讱 讗"爪 诇诪爪讜转 注讚 砖讬爪讗 讻诇 讛讚诐:

